I kveld har Bodø Rødt hatt ekstraordinært medlemsmøte i forbindelse med eiendomsskatten.

- Rødt tar vår del av ansvaret for den sterke økinga i eiendomsskatten i Bodø, et ansvar vi deler med Ap, SV, Sp, MDG – og Høyre, KrF og Venstre. Alle stemte vi for et budsjett som sikret viktige velferdsgoder for barn, unge og gamle i kommunen vår, og derfor også for økinga i eiendomsskatten som lå i rådmannens forslag, skriver de i vedtaket som ble gjort rett før klokken 22.00.

Partiet med fire medlemmer i bystyret sitter i flertall sammen med Ap. De foreslår nå tre grep for å få ned eiendomsskatten.

- For det første å doble bunnfradraget fra 300 000 til 600 000 per bolig.

- For det andre å fjerne faktoren for nybygg etter 2010.

- Og for det tredje å korrigere sonefaktoren for boliger i området Bremnes-Festvåg.

De mener at dette må bli tema i bystyremøtet i mai.

Les hele vedtaket her:

Rødt tar vår del av ansvaret for den sterke økinga i eiendomsskatten i Bodø, et ansvar vi deler med Ap, SV, Sp, MDG – og Høyre, KrF og Venstre. Alle stemte vi for et budsjett som sikret viktige velferdsgoder for barn, unge og gamle i kommunen vår, og derfor også for økinga i eiendomsskatten som lå i rådmannens forslag. For å unngå for sterke utslag, vedtok bystyret også å redusere promillesatsen for utregning av skatten. Men resultatet etter nytaksering viser at dette ikke var tilstrekkelig. Rødt beklager at vi ikke stod på for å heve bunnfradraget, som alltid har vært Rødts forslag for å sikre en mer sosial profil på eiendomsskatten.

Den offentlige debatten har vist noen åpenbare brudd på likhetsprinsippet. En gruppe boliger har for eksempel fått dobbel, ja opp til tre ganger så stor skatt som boliger med samme markedsverdi. Dette ser delvis ut til å være systematisk, og er en følge av at byggeår har stor vekt i takseringa. Paradoksalt nok er ”innvendig faktor”, og dermed standarden på boligen, bestemt av byggeår – i noen tilfelle justert etter utvendig befaring!

Soneinndelinga av kommunen er et riktig grep, men det er vanskelig å forstå at området fra Bremnes til Festvåg har samme vekting som Bodøsjøen, Alstad og Skivika. Området er definert utafor byutviklingsområdet og har til nå ikke hatt eiendomsskatt fordi denne har vært forbeholdt de urbane delene av kommunen. Boligene i området bør ikke ha høyere vekting enn boliger ved Soløyvatnet og den sentrale delen av Tverlandet.

Eiendomsskatten er lagt ut og vi er seint i prosessen, men likevel må bystyret og den sakkyndige nemnda, etter Rødts syn, gjøre noen grep for å dempe noen utslag av skattesmellen. Vi foreslår tre enkle grep. For det første å doble bunnfradraget fra 300 000 til 600 000 per bolig. For det andre å fjerne faktoren for nybygg etter 2010, slik at alle boliger bygd etter 1990 har samme vekting. Og for det tredje å korrigere sonefaktoren for boliger i området Bremnes-Festvåg.

Disse grepene vil langt fra gi full rettferdighet, men det vil kunne bety noen tusen i lette for noen som har blitt rammet mest urettferdig, og en merkbar lette for alle. Kommuneregnskapet for 2016 viser et langt bedre resultat enn budsjettert, og deler av merinntektene kan bystyret om nødvendig bruke til å dekke tapte inntekter som følge av ei mer rettferdig fordeling av skattebyrden.

For å få dette til, bør også justering av faktorene i nytakseringa bli tema i bystyremøtet i mai, og reduksjon i skatten må gjelde for samlet innbetaling i 2017.

Det kan komme ny informasjon før bystyret i mai. Men med det vi vet i dag, legger vi disse forslagene fram til åpen debatt. Vi inviterer våre samarbeidspartier, som er orientert om vårt syn, til å diskutere våre forslag, og håper vårt innspill kan bidra til å samle bystyret om en løsning.

For Rødt

Astri Dankertsen, leder

Linda Forsvik, gruppeleder